b'\n_START_ARTICLE_\n5 (himpilan ng telebisyon)\n_START_SECTION_\nAng Maagang Taon (1960\xe2\x80\x931972)\n_START_PARAGRAPH_\nSi Joaquin "Chino" Roces, dating may-ari ng pahayagang Manila Times ay binigyan ng prangkisang pangradio at TV galing sa Kongreso sa ilalim ng Republic Act 2945 noong Marso 1, 1960. Kanyang tinatag ang Associated Broadcasting Corporation, ang ikaapat na naitatag na television network sa Pilipinas. Ang ABC ay nagmamay-ari ng mga himpilan ng radyo at telebisyon mula 1960 hanggang ideklara ni dating Pangulong Ferdinand Marcos ang Martial Law. Dahil rito ang ABC at ang Manila Times ay parehong ipinasara._NEWLINE_Nang naibalik ang demokrasya dahil sa Rebolusyon sa EDSA noong 1986, naging matagumpay si Chino Roces nang kinausap niya si dating Pangulong Corazon Aquino para muling mabuksan ang network._NEWLINE_Kumuha sila ng mga bagong stockholders para buhayin muli ang network. Binigyan ng pagsang-ayon ng Securities and Exchange Commission ang kanilang aplikasyon para pataasin ang kanilang kapital at ang ilang pagsusog sa kanilang articles of incorporation at by-laws. Pagkatapos nito ay nabigyan sila ng permisong tumakbo ng National Telecommunications Commission.\n_START_SECTION_\nAng Pagbabalik ng Airwaves (1992-2003)\n_START_PARAGRAPH_\nSinimulang gawin ang kanilang magiging punong tanggapan at studio complex sa Novaliches, Lungsod ng Quezon noong 1990. At sa huling bahagi ng Enero 1991, nagkaroon sila ng test broadcasts. Ang kanilang pormal na pagsasahimpapawid ay nagsimula noong Pebrero 21, 1992 sa ilalim ng pangalang Associated Broadcasting Company._NEWLINE_Nakakuha ng bagong prangkisa ang ABC noong Disyembre 9, 1994 sa ilalim ng Republic Act 7831 na nilagdaan ni dating Pangulong Fidel Ramos. Sa parehong taon, sila ay sumahimpapawid sa buong bansa gamit ang satellite. Dahil sa mabilis na paglago ng kompanya, nagkaroon ng reputasyon ang ABC bilang "The Fastest Growing Network".\n_START_SECTION_\nBagong Pamamahala (2003\xe2\x80\x932008)\n_START_PARAGRAPH_\nNoong Oktubre 2003, nabili ang ABC ng isang grupong pinangungunahan ng negosyanteng si Antonio "Tonyboy" Cojuangco, dating Chairman ng Philippine Long Distance Telephone Company (PLDT) at may-ari ng Dream Satellite Broadcasting at Bank of Commerce. Pinasinayaan nila ang maraming pagbabago sa kompanya tulad ng isang mas matatag na dibisyon para sa news and public affairs, pagsasamoderno ng kanilang kagamitang pangbroadcast at ang pagkuha ng karapatang isahimpapawid ang mga laro ng Philippine Basketball Association.'